Liberty City

Grand Theft Auto

Alkuperäisessä Grand Theft Autossa Liberty City kuvataan ylhäältäpäin, eikä peli muutenkaan vastaa Grand Theft Auto III:n tai Grand Theft Auto: Liberty City Storiesin Liberty Cityn karttaa tai ympäristöä. Ensimmäisen Grand Theft Auton Liberty Cityn kartta on tarkempi kopio New Yorkista, sisältäen Kingsin (Queensbridge) tai Brixin (Bronx), jotka on sijoitettu lähes oikeille paikoilleen. Ehkä selvempi huomio on, että vesialueet on sijoitettu kuten ne ovat myös New Yorkissa.

Grand Theft Auto III ja Liberty City Stories

Liberty Cityssä on kolme aluetta: Portland, Staunton Island ja Shoreside Vale. Kaupunki perustettiin Grand Theft Auto III:n mukaan vuonna 1798. 1990-luvulla kaupunkiin alettiin suunnitella tunnelia ja siltaa, joka saatiin valmiiksi vuonna 1998. Tunneli valmistui myöhemmin, koska Toni Cipriani räjäytti tunnelin Grand Theft Auto: Liberty City Storiesissa. Vuonna 2001 Callahan Bridge räjäytettiin.
Kaupunki on hieman muuttunut Grand Theft Auto: Liberty City Storiesissa, mutta suuria eroja Grand Theft Auto III:een verrattuna ei ole. Grand Theft Auto III:ssa Liberty Cityssä pelataan Claudella ja Liberty City Storiesissa Toni Ciprianilla.

Grand Theft Auto IV

Tekijöiden tuorein näkemys Liberty Citystä on vuodelta 2008, jolloin Grand Theft Auto IV julkaistiin. Pelin Liberty City on huomattavasti aiempaa realistisempi ja täysin uusittu, eikä sillä ole juuri mitään yhteistä aiempien pelien Liberty Cityn kanssa. Kaupungissa on neljä aluetta: Dukes (Queens), Broker, (Brooklyn) Bohan (Bronx) ja Algonquin (Manhattan). Näiden lisäksi pelissä on myös Alderney, joka kuvastaa New Jerseytä. 
Broker ja samalla itäisellä saarella sijaitseva Dukes ovat melko hyvässä kunnossa olevia alueita. Joillain seuduilla rikollisuutta kuitenkin esiintyy paljon. Dukesin alueella sijaitsee myös lentoasema, Francis International Airport. 
Bohan sijaitsee pohjoisessa ja on köyhempi ja huonommassa kunnossa kuin Dukes ja Broker. Rikollisuus vaivaa Bohanin monia alueita.
Algonquin on varakkainta seutua, jossa sijaitsevat useat nähtävyydet, kuten Star Junction (Times Square) ja Rotterdam Tower (Empire State Building). Saaren keskellä sijaitsee myös New Yorkin Central Parkia jäljittelevä puisto nimeltään Middle Park. Algonquinin lähettyvillä sijaitsee myös Vapaudenpatsaalle irvaileva saari. Saaren nimi on Happiness Island, ja patsas taas Statue of Happiness. Patsas pitää kädessään soihdun sijasta kahvimukia, joka on viittaus Hot Coffee -modin aiheuttamaan kohuun. Patsaan sisältä löytyy myös pääsiäismunaksi piilotettu ”sydän”. Muutamaa aluetta lukuun ottamatta Algonquin on rauhallista seutua.
Läntisin saari on Alderney, jossa on asuinaluiden lisäksi paljon teollisuusalueita. Kaupungissa toimii Pegorinon mafiaperhe ja siellä sijaitsee myös vankila.
Liberty City on pelin mukaan perustettu vuonna 1625 nimellä New Rotterdam. Vuonna 1664 kaupungin nimeksi vaihtui Liberty City.
Kaupungissa on pelaajan käytettävissä oleva metrojärjestelmä, joka perustuu New Yorkin metroon. Liberty Cityn metrossa on kahdeksan linjaa ja yhteensä 26 asemaa, joista osa on maan päällä ja osa maan alla. Kaikki maanalaiset asemat sijaitsevat Algonquinissa. New Yorkin metron tapaan Liberty Cityn metro kulkee ympäri vuorokauden.